飛騎橋
作者：李育
朝代：宋

paragraphs: 魏人野戰如鷹揚，吳人水戰如龍驤。
氣吞魏王惟吳王，建旗敢到新城旁。
霸主身當萬夫敵，麾下倉皇無羽翼。
途窮事變接短兵，生死之間不容息。
馬奔津橋橋半撤，洶洶有聲如地裂。
蛟怒橫飛秋水空，鶚驚徑度秋雲缺。
奮迅金羈汗霑臆，濟主艱難天借力。
艱難始是報主時，平日主君須愛惜。